Resolució 274/2017, de 9 d'agost
Relació de bars i restaurants de la Part Alta de Tarragona.
En aplicació del principi de congruència, hi ha d'haver correspondència entre el que s'ha sol·licitat a l'Administració i el que el reclama davant la GAIP, de manera que no es poden reclamar objectes que no varen ser prèviament sol·licitats a l'Administració.
Reconegut el dret a obtenir la informació sol·licitada, el que no està clar és si la que l'Ajuntament afirma haver lliurat a la persona reclamant satisfà efectivament la seva sol·licitud, ja que exactament no es correspon l'enunciat de la informació donada per l'Ajuntament amb els termes de la sol·licitud; en tot cas, davant la similitud d'ambdós enunciats, la GAIP considera que li correspon a la persona reclamant pronunciar-se sobre fins a quin punt la informació lliurada per l'Ajuntament satisfà la seva sol·licitud i, si escau, demanar a la GAIP que requereixi l'Ajuntament el lliurament de la informació eventualment pendent; no es pot descartar, per tant, que en la fase d'execució d'aquesta Resolució procedeixi requerir a l'Ajuntament l'adequació de la informació lliurada als termes exactes del demanat el seu dia per la persona reclamant mitjançant la sol·licitud de la que deriva aquesta Reclamació.
Número d'expedient de la Reclamació: 273/2017.
Sentit de la Resolució: Finalització per pèrdua d'objecte de la Reclamació.
A la vista dels termes en què han estat formulades la sol·licitud d'informació i la Reclamació, cal precisar en primer lloc quina és exactament la informació reclamada.
La sol·licitud d'informació de 15 de març de 2017 demana textualment "que l'Ajuntament faciliti una relació de bars i restaurants de la Part Alta referida al dia en què es va declarar la moratòria de concessió de noves llicències d'aquests locals, com està demanat a l'escrit del dia 20/12/2016".
En aquest escrit del 20 de desembre no es demana cap relació de bars i restaurants, sinó de llicències d'activitats relacionades amb l'oci i l'hostaleria que estiguessin en tramitació.
Per tant, no hi ha correlació entre ambdós escrits, i procedeix la prevalença del de 15 de març, que és el darrer i formalment és la sol·licitud d'informació de la que deriva aquesta Reclamació.
Per la seva banda, la Reclamació demana la relació dels "establiments oberts dedicats a l'oci i espectacles a la Part Alta de Tarragona i tipus de llicències que tenen concedides fins a la data d'entrada en vigor de la moratòria (23 de desembre de 2016), així com les llicències en tràmit a la mateixa data".
El text de la Reclamació té un àmbit manifestament més ampli que el de la sol·licitud, ja que no només demana bars i restaurants, sinó tota mena d'establiments dedicats a l'oci i a espectacles i, a més de les llicències concedides a una determinada data, demana també les que estaven en tramitació.
La GAIP ha establert a diverses resolucions que, en aplicació del principi de congruència, hi ha d'haver correspondència entre el que s'ha sol·licitat a l'Administració i el que el reclama davant la GAIP, de manera que no es poden reclamar objectes que no varen ser prèviament sol·licitats a l'Administració.
En aquest cas, vist que l'objecte de la Reclamació és més ampli que la sol·licitud prèvia d'informació, la GAIP entén que el dret de l'entitat reclamant es limita a allò que va ser sol·licitat prèviament a l'Ajuntament mitjançant l'escrit de 15 de març (antecedent 2), que textualment és el següent: una relació de bars i restaurants de la Part Alta referida al dia en què es va declarar la moratòria de concessió de noves llicències d'aquests locals.
Això no treu, tanmateix, que l'Ajuntament pugui oferir una informació més extensa, si s'escau.
Està clar que l'entitat reclamant té dret a aquesta informació, que sens dubte és pública i no sembla que hi concorri cap límit legal que pugui justificar denegar-la o restringir-la.
Així mateix, i tal com afirma la persona reclamant, l'Ajuntament no hauria donat resposta a la seva sol·licitud dins del termini d'un mes establert per l'article 33 LTAIPBG, de manera que s'hauria produït el silenci positiu, amb els corresponents efectes estimatoris de la sol·licitud, previst per l'article 35 de la mateixa Llei.
A més, en cap moment l'Ajuntament qüestiona el dret de la persona reclamant a accedir a aquesta informació, ja que acredita haver facilitat a través del Síndic de Greuges informació sobre un objecte similar, molt més detallada que la que es demana ara, i manifesta formalment en el seu informe que el mateix dia 19 de juny de 2017 hauria tramès a la persona reclamant "un llistat de locals oberts a la Part Alta".
Reconegut el dret a obtenir la informació sol·licitada, el que no està clar és si la que l'Ajuntament afirma haver lliurat a la persona reclamant satisfà efectivament la seva sol·licitud, ja que exactament no es correspon l'enunciat de la informació donada per l'Ajuntament amb els termes de la sol·licitud transcrita a l'antecedent 2 i perfilada als paràgrafs anteriors: en comptes de "una relació de bars i restaurants de la Part Alta referida al dia en què es va declarar la moratòria de concessió de noves llicències d'aquests locals", que és el que demanava la persona reclamant, l'Ajuntament facilita "un llistat de locals oberts a la Part Alta", que no és exactament el mateix.
De totes maneres, davant la similitud d'ambdós enunciats, la GAIP considera que li correspon a la persona reclamant pronunciar-se sobre fins a quin punt la informació lliurada per l'Ajuntament satisfà la seva sol·licitud i, si escau, demanar a la GAIP que requereixi l'Ajuntament el lliurament de la informació eventualment pendent.
No es pot descartar, per tant, que en la fase d'execució d'aquesta Resolució procedeixi requerir a l'Ajuntament l'adequació de la informació lliurada als termes exactes del demanat el seu dia per la persona reclamant mitjançant la sol·licitud de la que deriva aquesta Reclamació.
En tot cas, el reconeixement municipal del dret d'accés a la informació demanada comporta l'estimació extemporània de la corresponent sol·licitud i fa que l'actual Reclamació esdevingui buida de contingut, procedint en conseqüència declarar la seva finalització, sense necessitat de majors pronunciaments.
Sobre la base dels antecedents i fonaments jurídics exposats, el Ple de la GAIP, en la sessió de 9 d'agost de 2017, resol per unanimitat: